Akademikerne
Store norske leksikon,Samfunn,Arbeid og velferd,Arbeidsliv,Arbeidslivsorganisasjoner
Akademikerne er en hovedorganisasjon for yrkesorganisasjoner (fagforeninger) som organiserer personer med utdanning fra universitet eller vitenskapelig høyskole.
Akademikerne har 13 medlemsorganisasjoner med til sammen over 253 000 medlemmer (2022). Organisasjonen har opplevd en betydelig vekst i medlemstallet de siste årene. Lise Lyngsnes Randeberg er valgt til styreleder siden oktober 2022 etter å ha vært konstituert i vervet siden desember 2021. Generalsekretær er Bengt Holmen.Akademikerne er en fagforening i arbeidstvistlovens forstand, og er som sådan part i en rekke tariffavtaler på det private, kommunale og statlige området, inklusive Spekter-området. Akademikerne er en av hovedsammenslutningene i statlig sektor og en av forhandlingssammenslutningene i kommunal sektor. Historikk Akademikerne ble stiftet i 1997 av Den norske legeforening og flere andre medlemsorganisasjoner i den daværende Akademikernes Fellesorganisasjon, blant annet Norske Sivilingeniørers Forening (nåværende Tekna) og Norges Juristforbund. Norsk Forskerforbund (fra 2006 Forskerforbundet) og Presteforeningen meldte seg ut av Akademikerne i 2005. Medlemsorganisasjoner Medlemsorganisasjoner 2022 Antall medlemmer ca     Arkitektenes Fagforbund 5 500   Den norske legeforening 38 000   Den norske tannlegeforening 7 000   Den Norske Veterinærforening 3 500   Econa 27 280   Krigsskoleutdannede offiserers landsforening 1 600   Naturviterne 7 000   Norges Juristforbund 21 000   Norsk Lektorlag 8 440   Norsk psykologforening 10 600   Samfunnsviterne 16 400   Samfunnsøkonomene 3 300    Tekna – Teknisk-naturvitenskapelig forening 95 000    NITO, Den norske jordmorforening og Norges Farmaceutiske Forening er ikke tilsluttet Akademikerne, men forhandler sammen med Akademikerne ved tariffoppgjør. Les mer i Store norske leksikon fagforening Eksterne lenker Akademikernes nettsider